Twee leerders verdrink tydens rugbytoer | Maroela Media
Twee leerders van 'n skool in Kempton Park, Gauteng, het Sondag verdrink terwyl hulle op 'n rugbytoer in Durban was.
Dít net 'n paar dae nadat die toer, wat gedurende die skoolvakansie gehou is, aan die kus afgeskop het.
Die Gautengse departement van onderwys sê leerders van die Hoërskool Birchleigh het Donderdag in Durban aangekom vir 'n rugbytoernooi wat net 'n week lank sou duur.
Sondagoggend het die leerders en van die onderwysers na die Durban-noordstrand gegaan om af te koel.
Lewensredders moes egter later die dag 'n aantal leerders uit die see probeer red. Toe die onderwysers wou bevestig dat al die leerders teenwoordig is, het hulle opgemerk dat twee leerders, een in gr. 10 en 'n ander in gr. 12, vermis is.
"Die ander leerders is na hul verblyfplek vergesel, terwyl van die onderwysers voortgegaan het om die strand en die omliggende gebiede te fynkam vir die twee vermiste leerders," sê die departement.
"Die soektog het tot die aand geduur, maar sonder enige sukses. Die onderwysers het toe 'n vermistepersone-saak by die Durban-polisiestasie aanhangig gemaak."
Volgens die departement is die onderwysers Maandag in kennis gestel dat die liggame van twee seuns aangetref is, sowat 2 km noord van die strand waar die groep die dag deurgebring het.
Die polisie ondersoek nog die omstandighede rakende die voorval.
Panyaza Lesufi, die Gautengse LUR vir onderwys, sê die departement het reeds beraders na die skool gestuur. Die berading sal voortgaan sodra die leerders van Durban af terugkeer.
"Dit is ontnugterend dat 'n positiewe skooluitstappie waaraan ons leerders deelgeneem het op so 'n tragiese manier geëindig het," sê Lesufi.
"Ons betuig ons innige meegevoel met die twee gesinne en die breër skoolgemeenskap."
Die twee leerders was onderskeidelik in Birchleigh en Tembisa woonagtig.
Hierdie alewige toere! Wens dit wil gestaak word. Nou is die onderwysers in die moeilikheid. Ons was almal kinders en veral seuns is seuns. Waaghalsig. Klink of die hele groep in die moeilikheid was. Innige meegevoel en sterkte aan die maats en onderwysers
Baie tragies dat binnelandse skoolkinders die GROOT DAM se kragte nie ken nie en dan verdrink. My innige simpatie..
Kinders in Nederland mag op GEEN uitstappie gaan alvorens hulle nie 'n sekere swem diploma graad geslaag het nie, en dit us van 4 jarige ouderdom. Die swemlesse is verpligtend en die staat betaal. Ons woon in 'n wonderlike sonskyn land en dit is ondenkbaar dat kinders nog steeds nie waterveilig is nie. Maar nou ja, ek dink baie is maar bang vir water en probeer braaf wees tussen ander maats en dan gebeur ongelukke.
Agge nee dit is so hartseer. Dit gebeur so vinnig en die arme ouers wat agterbly het soveel vrae. Sterkte aan die families en mede spelers.
As 'n kind nie kan swem nie is dit 'n ouer se eie slegtigheid. Die elemente is niemand se maaitjie nie. Ons Valies ken nie die see nie en kinders is ongehoorsamig. Ek sal nie toere stop nie maar sal vereis dat kinders moet kan swem. Ek sal ook nie kinders see toe vat nie. Die risiko is te hoog. Daar is baie ander oorde met swembaddens en jou beheer as onderwyser oor die kinders is beter.